Xalq ta’limi sohasidagi islohotlar masalalariga bagʻishlangan videoselektor majlisi

02.08.2017
O‘zbekiston Respublikasi Prezidenti Shavkat Mirziyoyev raisligida 2017-yil 2-avgust kuni umumta’lim maktablari va oʻrta maxsus, kasb-hunar ta’limi muassasalari oʻrtasida oʻzaro integratsiyani ta’minlagan holda, 11-yillik oʻrta ta’lim tizimini joriy etish, oʻrta maxsus, kasb-hunar ta’limi tizimini tubdan isloh qilish masalalariga bagʻishlangan videoselektor yigʻilishi boʻlib oʻtdi.
Yigʻilishda Bosh vazir va uning oʻrinbosarlari, tegishli vazirlik va idoralar rahbarlari, joylarda Qoraqalpogʻiston Respublikasi Joʻqorgʻi Kengesi Raisi, viloyatlar va Toshkent shahar hokimlari, xalq ta’limi va oʻrta maxsus, kasb-hunar ta’limi hududiy boshqarmalari boshliqlari, oliy ta’lim muassasalari rektorlari, oʻqituvchi va pedagoglar, jamoatchilik vakillari ishtirok etdi. 


Ma’lumki, davlatimiz rahbari tomonidan Qoraqalpogʻiston Respublikasi, viloyatlar va Toshkent shahrida aholi, jamoatchilik vakillari bilan oʻtkazilayotgan uchrashuv va muloqotlar chogʻida, O‘zbekiston Respublikasi Prezidentining Xalq qabulxonalari va Virtual qabulxonasiga ota-onalardan boʻlayotgan murojaatlarda umumta’lim maktablarida 10-11-sinflarni tashkil etish yuzasidan koʻplab takliflar bildirilmoqda. 


Xalq ta’limi vazirligi, Oliy va oʻrta maxsus ta’lim vazirligi, O‘rta maxsus, kasb-hunar ta’limi markazi, oliy ta’lim muassasalari rektorlari, keng jamoatchilik vakillaridan tuzilgan ishchi guruh a’zolari tomonidan joylarda ota-onalar va oʻquvchilar hamda keng jamoatchilikning 2017-2018 oʻquv yilidan boshlab 9-sinf bitiruvchilari umumta’lim maktablarining 10-sinflarida, akademik litsey yoki kasb-hunar kollejlarida oʻqishni davom ettirishiga oid fikrlari oʻrganildi. 


Bu jarayonda umumta’lim maktablarining 466 ming nafar 9-sinf bitiruvchisidan 352 ming nafari 10-sinfda, 114 ming nafari akademik litsey va kasb-hunar kollejlarida oʻqishni davom ettirish niyatida ekani aniqlandi. 


Yigʻilishda ota-onalar va bolalarning shu boradagi xohish-istaklarini toʻliq hisobga olish va roʻyobga chiqarish zarurligi, ularning ovora boʻlishiga yoʻl qoʻymaslik, shunday holatlar yuz bergan taqdirda tegishli tumanlar hokimlari, xalq ta’limi boʻlimi va ta’lim muassasalari rahbarlariga nisbatan qat’iy choralar koʻrilishi ta’kidlandi. 


O‘rta maxsus, kasb-hunar ta’limi markazi, Xalq ta’limi vazirligi rahbarlariga mahalliy hokimliklar bilan birgalikda shu yil 20-avgustga qadar har bir oʻquvchining aniq maktab, litsey yoki kasb-hunar kollejida oʻqishni davom ettirishini ta’minlash vazifasi yuklatildi. 


Selektor yigʻilishida oʻquvchilar va ota-onalarning xohish-istaklaridan kelib chiqqan holda, mamlakatimizda oʻquvchilarga kasb-hunar oʻrgatishning yangi tizimi – oʻquv-ishlab chiqarish majmualarini joriy etish masalasi muhokama qilindi. Yangi oʻquv yili boshlangunga qadar bu majmualarni oʻquv jihozlari, kasb-hunar oʻrganish uchun zarur anjom va uskunalar bilan ta’minlash boʻyicha mas’ul idora va shaxslar belgilandi. 


Mahalla faollari, nuroniylar, profilaktika inspektorlari, O‘zbekiston yoshlar ittifoqining boshlangʻich tashkilotlari, tuman, shahar hokimlariga umumta’lim maktablarida ta’lim-tarbiya sifatini oshirish, har payshanba – profilaktika kunida oʻquvchilarning davomatini oʻrganish va tahlil natijalarini tanqidiy muhokama qilib borish vazifasi topshirildi. 


Yangi oʻquv yili boshlanguncha kasb-hunar kollejlarining oʻquv ustaxonalari negizida oʻquv-ishlab chiqarish majmualari tashkil qilib, ularga yaqin atrofdagi maktablarni biriktirish, kollejlardan uzoqda joylashgan umumta’lim maktablari oʻquvchilari uchun maktabning oʻz bazasida oʻquv-ishlab chiqarish majmuasi yaratish yuzasidan tegishli koʻrsatmalar berildi. 


O‘quv-ishlab chiqarish majmualarida chuqurlashtirilgan maxsus tayyorgarlikni talab etmaydigan chilangar, tikuvchi, haydovchi, oshpaz, sartarosh, kashtachi, kulol, qandolatchi, novvoy, duradgor, suvoqchi, boʻyoqchi kabi jami ellikdan ziyod kasb-hunar oʻrgatiladi. Bu majmualarda kasb egallagan oʻquvchilarga 11-sinfni yakunlaganidan soʻng yetuklik attestati bilan birga mehnat faoliyati bilan shugʻullanish imkonini beradigan davlat namunasidagi hujjat ham taqdim etiladi. 


Yigʻilishda kasb-hunar kollejlarida faoliyat koʻrsatayotgan, dars soatlari hajmi kamaygan har bir oʻqituvchini ijtimoiy himoya qilish, ularni yangi oʻquv yili boshlangunga qadar oʻz mutaxassisligi boʻyicha ish bilan ta’minlash masalalariga alohida e’tibor qaratilib, mutasaddi shaxslarga tegishli topshiriqlar berildi. 


2017-2018 oʻquv yilidan boshlab maktablarning 10-sinf oʻquvchilarini yangidan ishlab chiqilgan oʻquv rejasi va dasturlari asosida zamonaviy darsliklar bilan ta’minlashga oid masalalar muhokama qilindi, tegishli tashkilotlarga darsliklarni vaqtida va sifatli nashrdan chiqarish boʻyicha uyushqoqlik bilan ish olib borish vazifasi yuklandi. 


Yigʻilishda iqtidorli bolalar uchun ixtisoslashtirilgan ta’lim muassasalarida 10-11-sinflarni tashkil etish, nodavlat ta’lim muassasalari tarmogʻini kengaytirish masalalari ham koʻrib chiqilib, tegishli qarorlar qabul qilindi. 


Mutasaddi vazirlik va idoralar rahbarlariga joriy yilning 20-avgustiga qadar ta’lim muassasalarini yangi oʻquv yili, kuzgi-qishki mavsumga sifatli tayyorlash hamda Investitsiya dasturiga kiritilgan ta’lim obyektlarida olib borilayotgan qurilish-ta’mirlash va jihozlash ishlarini yakunlash boʻyicha tegishli koʻrsatmalar berildi.